
מישיבת ועדת החוקה, חוק ומשפט

יום רביעי, כ"ו בחשוון, התשע"א (03/11/2010) בשעה 10:00
סדר היום:  

תקנות ברית הזוגיות לחסרי דת (אגרות), התשע"א-2010 – אישור התקנות
נכחו:

חברי הוועדה:

דוד רותם – היו"ר

מוזמנים:
עו"ד יוסי הרשלר – רשם הזוגיות לחסרי דת, משרד המשפטים

לילית ביטון – עוזרת לרשם הזוגיות, משרד המשפטים

עו"ד עמיר הרן – עוזר ליועץ המשפטי, משרד המשפטים

יוסף חביב – מתמחה, משרד המשפטים

מנהלת הוועדה:
דורית ואג

רשמת פרלמנטרית:
אתי אפלבוים

תקנות ברית הזוגיות לחסרי דת (אגרות), התשע"א-2010 – אישור התקנות
היו"ר דוד רותם:
אני פותח את ישיבת ועדת החוקה, חוק ומשפט. על סדר-היום: תקנות ברית הזוגיות לחסרי דת (אגרות), התשע"א-2010. 

זה יום משמח היום. בסופו של דבר החוק חוקק, מונה רשם ועם קביעת האגרות החוק יתחיל לפעול ויפתור בעיות לאנשים.

התקנות הן בעצם בקשה להירשם במרשם. היא תהיה באותו גובה של רשם נישואין. יהיו הנחות.  ההנחות הן חשובות כי ההנחות הן לחיילים, סטודנטים, עולים חדשים או לכאלה שזכאים להבטחת הכנסה ושיעור ההנחה הוא 40%. טוב עשה משרד המשפטים בכך שקבע את ההנחות האלה. 

זה יום גדול. אנחנו מתחילים לפתור בעיה קשה. אנחנו נמשיך לפתור את הבעיה הכללית יותר, שאלה של זמן, אבל אנחנו נפתור אותה. 

מישהו רוצה לומר משהו? הרשם רוצה להוסיף משהו?

יוסי הרשלר:

אני מסתפק. אחרי המילים החמות והלבביות האלה, אין לי מה להוסיף.

היו"ר דוד רותם:
אני רוצה לומר לך שיש לך תפקיד שלדעתי הוא מן החשובים במדינת ישראל, כי אתה הולך לפתור בעיה אמיתית שהיא רק על כתפיך. אם בעוד זמן ניפגש ואני אראה שכתפיך לא שחו מעט, כי אתה מבין את העומס על הכתפיים שלך ואת הצורך לפתור את הבעיה, אז אנחנו נהיה בבעיה.

יוסי הרשלר:

אני מקווה שלא.


היו"ר דוד רותם:

אני מקווה מאוד שלא. 

מי בעד אישור התקנות?

הצבעה

בעד – רוב

נגד – אין

נמנעים אין

היו"ר דוד רותם:

פה אחד אושרו התקנות.

צא לדרך, אדוני. תעשה עבודה טובה. דע לך שאנחנו תולים בך הרבה תקוות לפתור בעיות אנושיות קשות מאוד. 


הישיבה נעולה. 

(הישיבה ננעלה בשעה 10:20)
